title: 2010/443/CFSP: 2010 m. rugpjūčio 11 d. Tarybos sprendimas 2010/443/BUSP dėl Europos Sąjungos specialiojo įgaliotinio Vidurinėje Azijoje įgaliojimų termino pratęsimo

text:
12.8.2010

               LT

               Europos Sąjungos oficialusis leidinys

               L 211/29

         TARYBOS SPRENDIMAS 2010/443/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio Vidurinėje Azijoje įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2006 m. spalio 5 d. Taryba priėmė Sprendimą 2006/670/BUSP (1), paskiriantį Pierre MOREL Europos Sąjungos specialiuoju įgaliotiniu (toliau – ES specialusis įgaliotinis) Vidurinėje Azijoje.

               (2)

               2010 m. vasario 22 d. Taryba priėmė Sprendimą 2010/112/BUSP (2), kuriuo ES specialiojo įgaliotinio įgaliojimų terminas pratęsiamas iki 2010 m. rugpjūčio 31 d.

               (3)

               ES specialiojo įgaliotinio įgaliojimų terminas turėtų būti pratęstas iki 2011 m. rugpjūčio 31 d. Tačiau ES specialiojo įgaliotinio įgaliojimai gali būti atšaukti anksčiau, jeigu Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlius Taryba taip nusprendžia, įsigaliojus sprendimui, kuriuo įsteigiama Europos išorės veiksmų tarnyba.

               (4)

               ES specialusis įgaliotinis vykdys savo įgaliojimus esant padėčiai, kuri gali pablogėti ir kurios metu gali būti pakenkta bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Vidurinėje Azijoje Pierre MOREL įgaliojimų terminas pratęsiamas iki 2011 m. rugpjūčio 31 d. ES specialiojo įgaliotinio įgaliojimai gali būti atšaukti anksčiau, jei remdamasi vyriausiojo įgaliotinio pasiūlymu taip nuspręs Taryba, įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Politikos tikslai
   ES specialiojo įgaliotinio įgaliojimai grindžiami Sąjungos politikos tikslais Vidurinėje Azijoje. Šie tikslai yra:

               a)

               skatinti gerus ir glaudžius Vidurinės Azijos šalių ir Sąjungos santykius, pagrįstus bendromis vertybėmis bei interesais, kaip nustatyta atitinkamuose susitarimuose;

               b)

               prisidėti prie stabilumo ir šalių bendradarbiavimo regione stiprinimo;

               c)

               prisidėti prie demokratijos, teisinės valstybės, gero valdymo ir pagarbos žmogaus teisėms ir pagrindinėms laisvėms Vidurinėje Azijoje stiprinimo;

               d)

               įveikti pagrindines grėsmes, visų pirma konkrečias problemas, turinčias tiesioginės įtakos Europai;

               e)

               didinti Sąjungos veiksmingumą ir matomumą regione, taip pat glaudžiau koordinuojant veiklą su kitais atitinkamais partneriais bei tarptautinėmis organizacijomis, pavyzdžiui, ESBO.

         3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami įgaliojimai:

               a)

               skatinti visapusišką Sąjungos politikos koordinavimą Vidurinėje Azijoje ir užtikrinti Sąjungos išorės veiksmų regione nuoseklumą;

               b)

               Sąjungos vyriausiojo įgaliotinio užsienio reikalams ir saugumo politikai vardu, laikantis savo įgaliojimų kartu su Komisija stebėti ES naujos partnerystės su Vidurine Azija strategijos įgyvendinimo procesą, teikti rekomendacijas ir reguliariai atsiskaityti atitinkamiems Tarybos organams;

               c)

               padėti Tarybai toliau plėtoti visapusišką politiką Vidurinėje Azijoje;

               d)

               įdėmiai sekti politinius įvykius Vidurinėje Azijoje plėtojant ir palaikant glaudžius ryšius su Vyriausybėmis, parlamentais, teismais, pilietine visuomene ir žiniasklaida;

               e)

               raginti Kazachstaną, Kirgiziją, Tadžikistaną, Turkmėniją ir Uzbekiją bendradarbiauti bendro intereso klausimais regione;

               f)

               plėtoti atitinkamus ryšius ir bendradarbiavimą su pagrindiniais suinteresuotais dalyviais regione ir su visomis atitinkamomis regioninėmis ir tarptautinėmis organizacijomis, įskaitant Šanchajaus bendradarbiavimo organizaciją (SCO), Eurazijos ekonominę bendriją (EURASEC), Bendravimo ir pasitikėjimo stiprinimo Azijoje priemonių konferenciją (CICA), Kolektyvinio saugumo sutarties organizaciją (CSTO), Vidurinės Azijos regioninio ekonominio bendradarbiavimo programą (CAREC) ir Vidurinės Azijos regioninį informacijos ir koordinavimo centrą (CARICC);

               g)

               prisidėti prie ES žmogaus teisių politikos ir ES gairių dėl žmogaus teisių, ypač susijusių su moterimis ir vaikais konfliktų paveiktose teritorijose, įgyvendinimo, visų pirma stebint pokyčius ir sprendžiant problemas šioje srityje;

               h)

               glaudžiai bendradarbiaujant su ESBO prisidėti prie konfliktų prevencijos ir sprendimo, plėtojant ryšius su valdžios institucijomis ir kitais vietos subjektais (NVO, politinėmis partijomis, mažumomis, religinėmis grupėmis ir jų vadovais);

               i)

               prisidėti prie BUSP energijos tiekimo patikimumo, kovos su narkotikais ir vandens šaltinių valdymo aspektų, susijusių su Vidurine Azija, formulavimo.

         2.   ES specialusis įgaliotinis remia vyriausiojo įgaliotinio darbą ir stebi bendrą visų sričių Sąjungos veiklą šiame regione.
   4 straipsnis
   Įgaliojimų įgyvendinimas
   1.   ES specialusis įgaliotinis yra atsakingas už įgaliojimų įgyvendinimą; jo veiklą prižiūri ir jai vadovauja vyriausiasis įgaliotinis.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, o su Taryba bendraujama pirmiausia pasitelkus šį komitetą. PSK teikia ES specialiajam įgaliotiniui strategines konsultacijas ir politines nuorodas pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. rugpjūčio 31 d. susijusioms išlaidoms padengti skiriama orientacinė finansavimo suma yra 1 250 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės struktūra ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti personalą dirbti su ES specialiuoju įgaliotiniu. Atlyginimą personalui, kurį valstybė narė ar Sąjungos institucija komandiruoja dirbti su ES specialiuoju įgaliotiniu, moka atitinkamai ta valstybė narė arba Sąjungos institucija. Valstybių narių į Tarybos Generalinį sekretoriatą komandiruoti ekspertai taip pat gali būti paskirti dirbti su ES specialiuoju įgaliotiniu. Pagal sutartį pasamdytas tarptautinis personalas turi turėti vienos iš valstybių narių pilietybę.
   3.   Visas komandiruotas personalas administraciniu požiūriu lieka pavaldus siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų interesais.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai kartu su priimančiąja (-iosiomis) šalimi (-imis) sutariama dėl ES specialiojo įgaliotinio misijos ir jo personalo narių užduočių vykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir Komisija tam teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (3), visų pirma dirbdami su ES įslaptinta informacija.
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialusis įgaliotinis galėtų naudotis visa reikalinga informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   Laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, ES specialusis įgaliotinis imasi visų praktiškai įgyvendinamų priemonių tiesiogiai jam pavaldaus personalo saugumui užtikrinti visų pirma:

               a)

               sudarydamas Tarybos Generalinio sekretoriato gairėmis pagrįstą konkrečios misijos saugumo planą, į jį įtraukdamas konkrečios misijos fizines, organizacines ir procedūrines saugumo priemones, reglamentuojančias saugaus personalo atvykimo į misijos teritoriją ir judėjimo toje teritorijoje valdymą, o taip pat su saugumu susijusių incidentų valdymą ir misijos nenumatytų atvejų bei evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų grupės narių, kurie turi būti dislokuoti už Sąjungos ribų, įskaitant vietoje pagal sutartį pasamdytus darbuotojus, atitinkamas mokymas saugumo klausimais, atsižvelgiant į Tarybos Generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitų teikimas
   ES specialusis įgaliotinis reguliariai žodžiu ir raštu teikia ataskaitas vyriausiajam įgaliotiniui ir PSK. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis skatina visapusišką Sąjungos politikos koordinavimą. Jis padeda užtikrinti, kad visos Sąjungos priemonės veiksmų vietoje būtų taikomos suderintu būdu siekiant Sąjungos politikos tikslų. ES specialiojo įgaliotinio veikla koordinuojama su Komisijos bei ES specialiojo įgaliotinio Afganistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijų vadovais ir valstybių narių atstovybių vadovais. Jie deda visas pastangas padėdami ES specialiajam įgaliotiniui įgyvendinti savo įgaliojimus. ES specialusis įgaliotinis taip pat palaiko ryšius su kitais tarptautiniais ir regioniniais subjektais veiksmų vietoje.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. 2011 m. vasario mėn. pabaigoje ES specialusis įgaliotinis pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 275, 2006 10 6, p. 65.

      (2)  OL L 46, 2010 2 23, p. 27.

      (3)  OL L 101, 2001 4 11, p. 1.


title: 2008/373/EB: 2008 m. balandžio 28 d. Tarybos sprendimas dėl Susitarimo, iš dalies keičiančio 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, sudarymo

text:
17.5.2008

               LT

               Europos Sąjungos oficialusis leidinys

               L 129/44

      TARYBOS SPRENDIMAS

   2008 m. balandžio 28 d.
   dėl Susitarimo, iš dalies keičiančio 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, sudarymo
   (2008/373/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies antra pastraipa,
   atsižvelgdama į Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo (2) (toliau – Partnerystės susitarimas) 96 straipsnį, šalis, kuri įgyvendinusi sustiprintą politinį dialogą, mano, kad kita šalis nevykdo įsipareigojimų, susijusių su Partnerystės susitarimo 9 straipsnyje numatytais esminiais veiksniais, gali pakviesti kitą šalį konsultuotis ir esant tam tikroms aplinkybėms imtis atitinkamų priemonių, taip pat prireikus iš dalies ar visiškai sustabdyti Partnerystės susitarimo taikymą atitinkamai šaliai.

               (2)

               Pagal Partnerystės susitarimo 97 straipsnį, šalis, kuri mano, kad susidūrė su rimtu korupcijos atveju, gali pakviesti kitą šalį konsultuotis ir esant tam tikroms aplinkybėms imtis atitinkamų priemonių, taip pat prireikus iš dalies ar visiškai sustabdyti Partnerystės susitarimo taikymą atitinkamai šaliai.

               (3)

               Pagal Partnerystės susitarimo 11b straipsnį, šalis, kuri įgyvendinusi sustiprintą politinį dialogą, ypač gavusi informaciją iš TATENA, Cheminio ginklo uždraudimo organizacijos (OPCW) ar kitų svarbių daugiašalių institucijų ataskaitų, mano, kad kita šalis nevykdo įsipareigojimų, susijusių su to straipsnio 1 dalyje minėtu masinio naikinimo ginklų neplatinimu, turi pakviesti kitą šalį konsultuotis ir, esant tam tikroms aplinkybėms, imtis atitinkamų priemonių, taip pat prireikus iš dalies ar visiškai sustabdyti Partnerystės susitarimo taikymą atitinkamai šaliai.

               (4)

               Jei ketinama imtis atitinkamų priemonių pagal Partnerystės susitarimo 96, 97 straipsnius arba 11b straipsnio 4, 5 ir 6 dalis, turėtų būti nustatyta veiksminga procedūra.

               (5)

               Susitarimas, iš dalies keičiantis Partnerystės susitarimą, turėtų būti patvirtintas,

         NUSPRENDĖ:
   1 straipsnis
   Europos bendrijos vardu patvirtinamas Susitarimas, iš dalies keičiantis 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, ir Bendrijos vienašalės ar bendros su kitomis šalimis deklaracijos, pridėtos prie baigiamojo akto (3).
   2 straipsnis
   Tarybos pirmininkas įgaliojamas paskirti asmenį(-is), įgaliotą(-us) Europos bendrijos vardu deponuoti patvirtinimo dokumentą, kaip to reikalauja Partnerystės susitarimo 93 straipsnis.
   3 straipsnis
   1.   Jei Komisijos ar valstybės narės iniciatyva, išbandžius visas Partnerystės susitarimo 8 straipsnyje numatytas dialogo galimybes, Taryba mano, kad AKR valstybė nevykdo įsipareigojimų, susijusių su vienu iš Partnerystės susitarimo 9 straipsnyje numatytų esminių veiksnių, arba kad buvo susidurta su rimtu korupcijos atveju, atitinkama AKR valstybė, jeigu tai nėra ypatingos skubos atvejis, kviečiama konsultacijoms vadovaujantis Partnerystės susitarimo 96 ir 97 straipsniais.
   Jei Komisijos ar valstybės narės iniciatyva, gavus visų pirma informaciją iš TATENA, OPCW ir kitų svarbių daugiašalių institucijų ataskaitų, Taryba mano, kad AKR valstybė nevykdo įsipareigojimų, numatytų Partnerystės susitarimo 11b straipsnio 1 dalyje dėl masinio naikinimo ginklų neplatinimo, atitinkama AKR valstybė, jeigu tai nėra ypatingos skubos atvejis, kviečiama konsultacijoms vadovaujantis Partnerystės susitarimo 11b straipsnio 4, 5 ir 6 dalimis.
   Taryba sprendžia kvalifikuota balsų dauguma.
   Konsultacijose Bendrijai atstovauja Tarybai pirmininkaujanti valstybė narė ir Komisija.
   2.   Jeigu, nepaisant visų pastangų, sprendimas nepriimamas per Partnerystės susitarimo 11b straipsnio 5 dalyje, 96 straipsnio 2 dalyje ir 97 straipsnio 2 dalyje numatytus konsultacijų terminus, arba, ypatingos skubos ar atsisakymo konsultuotis atveju – nedelsiant Taryba, vadovaudamasi minėtais straipsniais ir gavusi Komisijos pasiūlymą, kvalifikuota balsų dauguma gali nuspręsti imtis atitinkamų priemonių, įskaitant dalinį Susitarimo taikymo sustabdymą.
   Sprendimą visiškai sustabdyti Partnerystės susitarimo taikymą atitinkamai AKR valstybei Taryba priima vieningai.
   Šios priemonės galioja tol, kol Taryba taiko pirmoje pastraipoje numatytą procedūrą, kad priimtų sprendimą, iš dalies keičiantį ar atšaukiantį pirmiau priimtas priemones, arba, atitinkamais atvejais, sprendime nurodytą laikotarpį.
   Tam tikslui Taryba nuolat ir ne rečiau kaip kas šešis mėnesius peržiūri pirmiau minėtas priemones.
   Tarybos pirmininkas praneša apie tokiu būdu priimtas priemones atitinkamai AKR valstybei ir AKR-EB Ministrų Tarybai prieš joms įsigaliojant.
   Tarybos sprendimas skelbiamas Europos Sąjungos oficialiajame leidinyje. Kai priemonės priimamos nedelsiant, pranešimas apie jas išsiunčiamas AKR valstybei ir AKR-EB Ministrų Tarybai kartu su kvietimu pradėti konsultacijas.
   3.   Europos Parlamentas nedelsiant ir išsamiai informuojamas apie bet kokį sprendimą, priimtą vadovaujantis 1 ir 2 dalimis.
   4.   Jei AKR-EB Ministrų Tarybai nustato naują konsultacijų tvarką, kaip nurodyta Partnerystės susitarimo VII priedo 3 straipsnio 5 dalyje, Tarybos pozicija AKR-EB Ministrų Taryboje grindžiama Komisijos pasiūlymu.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2008 m. balandžio 28 d.

            Tarybos vardu

            Pirmininkas

         D. RUPEL

      (1)  2007 m. sausio 18 d. pritarimas (dar nepaskelbtas Oficialiajame leidinyje).

      (2)  OL L 317, 2000 12 15, p. 3. Susitarimas su paskutiniais pakeitimais, padarytais Susitarimu, iš dalies keičiančiu Partnerystės susitarimą (OL L 209, 2005 8 11, p. 27).

      (3)  Susitarimo ir baigiamojo akto tekstai jau buvo paskelbti OL L 209, 2005 8 11, p. 27.


title: 2013/575/ES: 2013 m. balandžio 17 d. Europos Parlamento sprendimas dėl Bendrijos žuvininkystės kontrolės agentūros 2011 finansinių metų sąskaitų uždarymo

text:
16.11.2013

               LT

               Europos Sąjungos oficialusis leidinys

               L 308/227

         EUROPOS PARLAMENTO SPRENDIMAS
   2013 m. balandžio 17 d.
   dėl Bendrijos žuvininkystės kontrolės agentūros 2011 finansinių metų sąskaitų uždarymo
   (2013/575/ES)
   EUROPOS PARLAMENTAS,

               —

               atsižvelgdamas į Bendrijos žuvininkystės kontrolės agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos žuvininkystės kontrolės agentūros 2011 finansinių metų metinių ataskaitų kartu su agentūros atsakymais (1),

               —

               atsižvelgdamas į 2013 m. vasario 12 d. Tarybos rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą ir iš dalies keičiantį Reglamentą (EB) Nr. 2847/93, nustatantį bendros žuvininkystės politikos kontrolės sistemą (4), ypač į jo 36 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Žuvininkystės komiteto nuomonę (A7-0109/2013),

               1.

               pritaria Bendrijos žuvininkystės kontrolės agentūros 2011 finansinių metų sąskaitų uždarymui;

               2.

               paveda Pirmininkui perduoti šį sprendimą Europos žuvininkystės kontrolės agentūros (anksčiau nurodyta kaip Bendrijos žuvininkystės kontrolės agentūra) vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 86.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 128, 2005 5 21, p. 1.

      (5)  OL L 357, 2002 12 31, p. 72.


title: 2006/713/EB: 2006 m. spalio 20 d. Komisijos sprendimas, nutraukiantis antidempingo tyrimą dėl įrašomųjų universaliųjų skaitmeninių (optinių) diskų (DVD+/-R), kurių kilmės šalys yra Kinijos Liaudies Respublika, Honkongas ir Taivanas, importo

text:
24.10.2006

               LT

               Europos Sąjungos oficialusis leidinys

               L 293/7

      KOMISIJOS SPRENDIMAS

   2006 m. spalio 20 d.
   nutraukiantis antidempingo tyrimą dėl įrašomųjų universaliųjų skaitmeninių (optinių) diskų (DVD+/-R), kurių kilmės šalys yra Kinijos Liaudies Respublika, Honkongas ir Taivanas, importo
   (2006/713/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnį,
   pasitarusi su Patariamuoju komitetu,
   kadangi:
   A.   PROCEDŪRA
   1.   Inicijavimas

               (1)

               2005 m. rugpjūčio 6 d.Europos Sąjungos oficialiajame leidinyje Komisija paskelbė pranešimą (2) apie antidempingo tyrimo dėl įrašomųjų universaliųjų skaitmeninių (optinių) diskų (DVD+/-R), kurių kilmės šalys yra Kinijos Liaudies Respublika (toliau – KLR), Honkongas ir Taivanas (toliau – aptariamosios šalys), importo į Bendriją inicijavimą.

               (2)

               Tyrimas buvo inicijuotas remiantis skundu, kurį 2005 m. birželio 24 d. pateikė CECMA (toliau – skundo pateikėjas) gamintojų, kurių gamyba sudaro didžiąją dalį, šiuo atveju daugiau nei 60 % visos Bendrijos DVD+/-R gamybos, vardu. Skunde buvo pateikti DVD+/-R dempingo ir dėl to daromos materialinės žalos įrodymai, kurių pakako pagrįsti tyrimo inicijavimą.

         2.   Su tyrimu susijusios šalys

               (3)

               Komisija apie tyrimo pradžią oficialiai pranešė skundo pateikėjui, skundą pateikusiems gamintojams, kitiems žinomiems Bendrijos gamintojams, aptariamųjų šalių eksportuojantiems gamintojams, importuotojams, platintojams, mažmenininkams, žinomoms susijusioms vartotojų organizacijoms ir aptariamųjų šalių atstovams.

               (4)

               Siekdama, kad KLR eksportuojantys gamintojai panorėję galėtų pateikti prašymą dėl rinkos ekonomikos režimo (toliau – RER) arba individualaus režimo (toliau – IR) taikymo, Komisija suinteresuotiesiems eksportuojantiems gamintojams ir visoms kitoms bendrovėms, kurios apie save pranešė per pranešime apie tyrimo inicijavimą nustatytą terminą, išsiuntė RER ir IR prašymo formas. Penkiolika bendrovių paprašė, kad joms būtų taikomas RER pagal pagrindinio reglamento 2 straipsnio 7 dalį arba IR, jei tyrimo metu būtų nustatyta, kad jos neatitiko RER sąlygų.

               (5)

               Komisija išsiuntė klausimynus visoms suinteresuotosioms šalims, t. y. visiems skundą pateikusiems gamintojams, visiems kitiems žinomiems Bendrijos gamintojams, aptariamųjų šalių eksportuojantiems gamintojams, importuotojams, mažmenininkams ir platintojams. Klausimynai buvo išsiųsti eksportuojantiems gamintojams Japonijoje, kuri galėtų pakeisti Taivaną, kaip galimą analogišką šalį, siekiant nustatyti normaliąją vertę eksportuojantiems gamintojams KLR, kuriems RER gali būti netaikomas. Suinteresuotosios šalys prieštaravo galimos analogiškos šalies pakeitimui daugiausia dėl to, kad anksčiau daugelis Taivano eksportuotojų panašiai prekei, kuri gali pakeisti aptariamą prekę, taikė dempingą. Atsakymus pateikė dvidešimt du aptariamųjų šalių eksportuojantys gamintojai, visi skundą pateikę gamintojai, dar vienas Bendrijos gamintojas, aštuoni nesusiję importuotojai, vienas platintojas ir septyni mažmenininkai (vienas iš jų yra didmenininkas ir mažmenininkas).

               (6)

               Gavus didelį atsakymų iš KLR (devynios bendrovių grupės) ir Taivano (vienuolika bendrovių) skaičių, buvo atrinkti šių dviejų šalių gamintojai, kaip numatyta pranešime apie tyrimo inicijavimą. Pagal pagrindinio reglamento 17 straipsnį darant atranką buvo atsižvelgiama į didžiausią tipišką eksporto apimtį, kurią galima pagrįstai ištirti per tam tikrą laiką. Atrinkti gamintojai atitinkamai buvo: keturi Kinijos eksportuojantys gamintojai, sudarantys 79 % Kinijos bendradarbiaujančių šalių eksporto apimties, ir penki Taivano eksportuojantys gamintojai, sudarantys 97 % Taivano bendradarbiaujančių šalių eksporto apimties. Pagal pagrindinio reglamento 17 straipsnio 2 dalį buvo konsultuojamasi su Kinijos ir Taivano valdžios institucijomis, kurios tam neprieštaravo. Atranka Honkongui nebuvo būtina.

               (7)

               Komisija rinko ir tikrino visą informaciją, kuri, jos manymu, buvo reikalinga norint nustatyti dempingą, jo daromą žalą ir Bendrijos interesus, bei atliko patikrinimus šių bendrovių patalpose:

                           a)

                           Bendrijos gamintojai:

                                       —

                                          Computer Support Italcard s.r.l. (Milanas, Italija),

                                       —

                                          Manufacturing Advanced Media (Miuluzas, Prancūzija),

                                       —

                                          TDK Recording Media Europe (Liuksemburgas),

                                       —

                                          Sony DADC (Zalcburgas, Austrija);

                           b)

                           Honkongo eksportuojantys gamintojai:

                                       —

                                          UME Disc Ltd.,

                                       —

                                          China Shing Manufacturing,

                                       —

                                          MDA Technology Ltd.,

                                       —

                                          Giant Base Technology Ltd.,

                                       —

                                          Pop Hero Holdings Ltd.,

                                       —

                                          Wealth Fair Investment Ltd.;

                           c)

                           Taivano eksportuojantys gamintojai:

                                       —

                                          Prodisc Technology, Inc (Taipėjus, Taivanas),

                                       —

                                          Daxon Technology (Taipėjus, Taivanas);

                           d)

                           Nesusiję importuotojai ir platintojai:

                                       —

                                          Verbatim Ltd (Londonas, Jungtinė Karalystė),

                                       —

                                          Maxell Europe Ltd (Londonas, Jungtinė Karalystė),

                                       —

                                          Philips Recordable Media (Vysbadenas, Vokietija),

                                       —

                                          Sony France S.A. (Paryžius, Prancūzija),

                                       —

                                          Ingram Micro Distribution GmbH (Miunchenas, Vokietija),

                                       —

                                          SK Kassetten GmbH & Co KG (Nojenradas, Vokietija),

                                       —

                                          Intenso GmbH (Vechta, Vokietija),

                                       —

                                          Emtec International S.p.a. (Paryžius, Prancūzija).

                           e)

                           Didmenininkas ir (arba) mažmenininkas

                                       —

                                          Metro Group Buying GmbH;

                           f)

                           Mažmenininkai

                                       —

                                          Carrefour Marchandises Internationales (Paryžius, Prancūzija)

                                       —

                                          El Corte Inglés S.A. (Madridas, Ispanija)

                                       —

                                          FNAC S.A. (Paryžius, Prancūzija)

                           g)

                           Analogiškos šalies gamintojas

                                       —

                                          Taiyo Yuden, (Takasakis, Japonija).

               (8)

               Primenama, kad šiame tyrime nebuvo taikomos jokios laikinosios priemonės. Visoms šalims buvo atskleisti faktai ir svarstymai, kuriais remiantis buvo priimtas sprendimas neįvesti laikinųjų priemonių. Visoms šalims buvo suteiktas laikotarpis, per kurį jos galėjo teikti pastabas dėl tokių faktų atskleidimo.

               (9)

               Kai kurios suinteresuotosios šalys pateikė pastabas raštu. Be to, šalims, kurios to prašė, buvo suteikta galimybė pareikšti savo nuomonę žodžiu. Komisija toliau rinko ir tikrino visą informaciją, kuri, jos manymu, buvo būtina galutinėms išvadoms.

         3.   Tyrimo laikotarpis

               (10)

               Dempingo ir žalos tyrimo laikotarpis truko nuo 2004 m. liepos 1 d. iki 2005 m. birželio 30 d. (toliau – TL). Siekiant įvertinti žalą svarbių tendencijų tyrimas buvo atliekamas nuo 2002 m. sausio 1 d. iki tyrimo laikotarpio pabaigos (toliau – nagrinėjamasis laikotarpis).

         4.   Svarstomoji prekė ir panaši prekė
   4.1.   Svarstomoji prekė

               (11)

               Svarstomoji prekė yra įrašomieji universalieji skaitmeniniai (optiniai) diskai (DVD+/-R), kurių kilmės šalys yra KLR, Honkongas ir Taivanas, ir kurių KN kodas paprastai yra ex 8523 90 30 (KN kodas nuo 2006 m. sausio 1 d.). Šiuo kodu žymimos prekės, kurių įrašymo talpa didesnė kaip 900 megabaitų, bet ne didesnė kaip 18 gigabaitų, išskyrus triniuosius. Šis KN kodas pateikiamas tik dėl informacijos. Svarstomoji prekė priskiriama įrašymo laikmenų pramonei.

               (12)

               DVD-R optinė atmintinės laikmena skaitmeniniams duomenims yra sudaryta iš polikarbonato disko, padengto vienu dažų sluoksniu. DVD+/-R paprastai sudaro du suklijuoti 0,6 mm storio, 120 mm arba mažiau polikarbonato pagrindai. Nors įrašyti į šiuos diskus galima per kelis kartus, įrašytos informacijos negalima ištrinti. Diskas yra optinė atmintinės laikmena skaitmeniniams duomenims, muzikai ir vaizdui. Įrašoma į įrašomąjį DVD-R diską dažų sluoksnį (įrašymo dažai) apšvietus infraraudonuoju lazerio spinduliu.

               (13)

               Yra du skirtingi DVD standartai: DVD minus R (toliau – DVD-R) ir DVD plius R (toliau – DVD+R). Priklausomai nuo to, kuri bendrovių grupė iš pradžių sukūrė įvairius standartus, gamintojai paprastai pasirinko DVD+R arba DVD-R gamybą (pvz., DVD-R – tai prekės standartas, kurį patvirtino grupė, pavadinimu „DVD Forum“, ir kuriai inter alia priklauso Japonijos gamintojas Panasonic). Šiuo metu daugelis gamintojų gamina ir prekiauja abiem standartais ir beveik visi DVD grotuvai gali skaityti DVD-R ir DVD+R.

               (14)

               DVD+/-R galima atskirti pagal jų pavidalą, saugomų duomenų tipą, atmintinės talpą, atspindintį metalinį sluoksnį ir pagal tai, ar ant DVD+/-R yra atspaudas. Be to, yra skirtingi DVD-+R rašymo greičiai (nuo 4x iki 8x, 16x arba daugiau).

               (15)

               Prekė parduodama įvairiais kiekiais. DVD+/-R pateikiama į rinką skirtingose pakuotėse, kuri iš dalies būna plonas tvirtas dėklas, kuriame yra vienas DVD+/-R, apvalios dėžutės, kuriose yra nuo 10 iki 100 DVD+/-R, ašis, ant kurios užmauta nuo 10 iki 100 DVD+/-R ir standžiai apvyniota, vokai, kuriuose yra po vieną DVD+/-R, supakuoti į celofaną arba įdėti į kartoninę dėžutę ir t. t.

               (16)

               Į vienasluoksnį DVD+/-R galima įrašyti 4,7 gigabaitų (toliau – GB), o dvipusio (po vieną sluoksnį kiekvienoje pusėje) DVD+/-R duomenų įrašymo talpa yra du kartus didesnė, t. y. 9,4 GB.

               (17)

               Nors parduodamų įvairių tipų DVD+/-R kokybė skiriasi, tai nėra priežastis, dėl kurios labai skirtųsi įvairių tipų ir standartų pagrindinės fizinės ir techninės savybės. Be to, tyrimu parodyta, kad visi DVD+/-R skirti tam pačiam galutiniam vartojimui. Todėl šiame tyrime jie laikomi ta pačia preke.

         4.2.   Panaši prekė

               (18)

               Atliekant tyrimą nustatyta, kad svarstomosios prekės pagrindinės fizinės ir techninės savybės bei naudojimo būdai nesiskyrė nuo DVD+/-R, kurie buvo:

                           —

                           pagaminti aptariamosiose šalyse bei jose parduoti,

                           —

                           pagaminti skundą pateikusių gamintojų bei kitų Bendrijos gamintojų ir parduoti Bendrijos rinkoje,

                           —

                           pagaminti ir parduoti analogiškos šalies (Japonijos) vidaus rinkoje, kuri buvo pasirinkta KLR importo normaliajai vertei nustatyti.

               (19)

               Todėl padaryta išvada, kad visų rūšių DVD+/-R yra viena prekė ir laikomi panašiais, kaip apibrėžta pagrindinio reglamento 1 straipsnio 4 dalyje.

         B.   DEMPINGAS, ŽALA IR PRIEŽASTINIS RYŠYS

               (20)

               Tyrimu nustatyta, kad dempingas ir dėl to padaryta žala egzistuoja. Tačiau, atsižvelgiant į išvadas, kaip nurodyta toliau, nebūtina išdėstyti šių išvadų.

         C.   BENDRIJOS INTERESAI
   5.   Bendrosios pastabos

               (21)

               Remiantis pagrindinio reglamento 21 straipsniu, buvo nagrinėjama, ar, nežiūrint į išvadas dėl žalingo dempingo, yra įtikinamų priežasčių, leidžiančių daryti išvadą, kad šiuo konkrečiu atveju priėmus antidempingo priemones būtų pažeisti Bendrijos interesai. Buvo atsižvelgta į galimų priemonių poveikį visoms dalyvaujančioms šalims ir į galimas pasekmes, jeigu šių priemonių nebūtų imamasi.

               (22)

               Apibrėžiant Bendrijos gamybą ir Bendrijos pramonę, buvo laikomasi pagrindinio reglamento 4 straipsnio 1 dalyje ir 5 straipsnio 4 dalyje nustatytų kriterijų.

               (23)

               Šiuo atveju toliau pateiktos susijusios bendrovės sudarė Bendrijos pramonę:

                           —

                              Computer Support Italcard s.r.l. (toliau – CSI),

                           —

                              Manufacturing Advanced Media (toliau – MAME).

               (24)

               Skunde paminėta dar viena skundą pateikusi bendrovė. Tačiau nustatyta, kad ši bendrovė per TL iš aptariamųjų šalių importavo didžiąją svarstomosios prekės dalį, palyginti su visa gamyba. Importuojama buvo gana ilgą laiko tarpą. Be to, buvo nustatyta, kad pagrindinė šios bendrovės veikla vykdoma ne Bendrijoje. Todėl, remiantis pagrindinio reglamento 4 straipsnio 1 dalies a punktu, ši bendrovė nebuvo įtraukta į Bendrijos pramonės apibrėžtį.

               (25)

               Be to, kitas gamintojas taip pat visapusiškai bendradarbiavo. Tačiau nustatyta, kad ir ši bendrovė per TL iš aptariamųjų šalių importavo didžiąją svarstomosios prekės dalį, palyginti su visa gamyba. Nustatyta, kad šis importas buvo vykdomas gana ilgą laiko tarpą. Kaip nurodyta 24 konstatuojamojoje dalyje, šios bendrovės, kuri yra bendrovės grupės dalis, pagrindinė veikla taip pat buvo vykdoma ne Bendrijoje. Todėl, remiantis pagrindinio reglamento 4 straipsnio 1 dalies a punktu, ši bendrovė taip pat nebuvo įtraukta į Bendrijos pramonės apibrėžtį.

               (26)

               Galiausiai, tyrimo laikotarpio pabaigoje likvidavus vieną iš dviejų likusių bendrovių, buvo svarstoma, ar šią bendrovę reikėtų išbraukti iš Bendrijos pramonės apibrėžties. Tačiau, atsižvelgiant į toliau pateiktas išvadas, buvo nuspręsta, kad nebūtina priimti sprendimo šiuo klausimu.

               (27)

               (Todėl tik CSI ir MAME, kurių bendra gamybos apimtis sudaro 88 % visos Bendrijos gamybos, sudaro Bendrijos pramonę, kaip apibrėžta pagrindinio reglamento 4 straipsnio 1 dalyje ir 5 straipsnio 4 dalyje.

         6.   Bendrijos pramonės interesai, nesusiję importuotojai, naudotojai ir vartotojai

               (28)

               Remiantis iš suinteresuotųjų šalių surinkta informacija, viso vartojimo Bendrijoje raida ir Bendrijos pramonės rinkos dalys per nagrinėjamąjį laikotarpį didėjo taip, kaip nurodyta toliau:
               ES vartojimas

                           Tūkstančiais vienetų

                           2002

                           2003

                           2004

                           TL

                           Visas ES vartojimas

                           10 570

                           602 390

                           1 575 562

                           1 687 509

                           Rodiklis (2002 = 100)

                           100

                           5 700

                           14 906

                           15 965

                     Visas svarstomosios prekės ES vartojimas labai padidėjo – apie 16 000 procentinių punktų.
               Rinkos dalis Bendrijos pramonėje

                           2002

                           2003

                           2004

                           TL

                           Bendrijos pramonė

                           0 %

                           0,4 %

                           0,6 %

                           0,8 %

                           Bendradarbiaujantys gamintojai, neįtraukti į Bendrijos gamybos apibrėžtį (žr. į pirmiau pateiktas 24–25 konstatuojamąsias dalis)

                           6,3 %

                           1,0 %

                           3,1 %

                           5,1 %

                           Kiti nebendradarbiaujantys, dar veikiantys Bendrijoje gamintojai (vertinimas)

                           0 %

                           0,5 %

                           0,2 %

                           0,2 %

                           Importas iš aptariamųjų šalių

                           93,7 %

                           87,6 %

                           89,0 %

                           86,1 %

                           Importas iš kitų trečiųjų šalių

                           0 %

                           10,5 %

                           7,1 %

                           7,8 %

               (29)

               Remiantis pirmiau pateiktais duomenimis nustatyta, kad Bendrijos pramonės rinkos dalis 2000 m. buvo 0 %, o per TL siekė tik 0,8 %. Importo iš aptariamųjų šalių rinkos dalis per nagrinėjamąjį laikotarpį sumažėjo, tačiau per TL vis dar siekė apie 87 %. Rinkos dalies praradimas apskritai atitiko importo iš trečiųjų šalių padidėjimą.

               (30)

               Skundo pateikėjas teigė, kad tam tikri nebendradarbiaujantys gamintojai, kurie per TL arba jam pasibaigus sustabdė gamybą, įvedus priemones, galėjo ją atnaujinti. Tačiau, negavus informacijos tiesiogiai iš nebendradarbiaujančių gamintojų, kurie galėtų patvirtinti šiuos nepagrįstus ketinimus arba kitokius įrodymus, patvirtinančius šį tvirtinimą, šį argumentą reikėjo atmesti. Pažymėtina, kad net jeigu bendrovės atnaujins gamybą, jų gamyba tikriausiai nebus labai didelė, palyginti su labai didele gamybos apimtimi aptariamosiose šalyse.

               (31)

               Be to, kaip nurodyta pirmiau, akivaizdu, kad Bendrijos pramonė, palyginti su aptariamųjų šalių eksportuotojais, DVD+/-R gamybą pradėjo gana vėlai. Mažai tikėtina, kad įvedus priemones Bendrijos pramonė galėtų padidinti kainas norėdama pasiekti tokį pelningumo lygį, kuris leistų jai išlikti, arba padidinti pardavimą sumažindama gamybos sąnaudas ir tokiu būdu pasinaudoti masto ekonomikos privalumais. Per nagrinėjamąjį laikotarpį vykę pokyčiai parodė, kad Bendrijos pramonė niekada negalėjo užimti pagrindinės rinkos dalies, o aptariamosioms šalims praradus rinkos dalį ją užėmė importas iš trečiųjų šalių. Be to, dvi iš keturių bendradarbiaujančių bendrovių atsisakė savo, kaip Bendrijos gamintojų, interesų ir pradėjo DVD+/-R importą iš aptariamųjų šalių. Tokiomis aplinkybėmis nėra tikėtina, kad likusi Bendrijos pramonės dalis būtų gyvybinga ir įvedus antidempingo priemones turėtų naudos.

               (32)

               Visi importuotojai, platintojai ir daugelis mažmenininkų teigė, kad įvedus priemones dėl to padidėjusias sąnaudas reikėtų pritaikyti vienu ar keliais lygiais platinimo grandinėje (tokiu būdu gerokai sumažinant atitinkamą jų skirtumą) arba perkelti vartotojams (tokiu būdu tikriausiai apskritai sumažinant visą DVD+/-R paklausą) arba padalinti tarpusavyje.

               (33)

               Tikėtina importuotojų, platintojų arba mažmenininkų reakcija dėl sąnaudų padidėjimo įvedus priemones priklausys nuo padėties kiekvienoje valstybėje narėje. Tam tikrose valstybėse narėse įrašomosioms laikmenoms taikomi specialūs mokesčiai jau dabar daro įtaką DVD+/-R paklausai (dėl aptariamo mokesčio gerokai padidėja mažmeninė kaina, kurią moka vartotojas). Šiuo atveju DVD+/-R pirkėjai tikriausiai nebūtų pasirengę mokėti dėl antidempingo muitų padidėjusios kainos, kadangi mažmeninė kaina jau dabar laikoma didele. Todėl visas priemonių sąnaudas tikriausiai reikėtų paskirstyti platinimo grandinėje siekiant išvengti vartotojų apsisprendimo dažniau rinktis kitas atmintinės laikmenas, pvz., standžiuosius diskus ir kištukines atmintines. Kadangi importuotojų ir (arba) didmenininkų antkainis šiose šalyse gali siekti 4 %, įvedus antidempingo muitus gerokai sumažėtų ir taip mažas skirtumas.

               (34)

               Kita vertus, tose valstybėse narėse, kuriose specialūs mokesčiai yra mažiausi (arba jų visai nėra), yra tikimybės, kad pagrindinė padidėjusių sąnaudų dalis teks vartotojams. Todėl, antidempingo priemonių poveikis tose šalyse būtų atitinkamai didesnis, kadangi ten kainos taip pat padidėtų daugiau. Dėl to gali sumažėti vartojimas, nes vartotojai gali nuspręsti rinktis prekės pakaitalą.

               (35)

               Remiantis pirmiau pateiktais duomenimis, importuotojų, platintojų ir mažmenininkų kainos strategija kis priklausomai nuo padėties kiekvienoje valstybėje narėje. Vis dėlto akivaizdu, kad įvedus antidempingo priemones (sumažinus sąnaudas arba sumažinus pardavimo apimtis), tai pakenks visoms šalims. Tai taip pat neigiamai paveiks vartotojus, jiems perkėlus apmokėti antidempingo priemonių sąnaudų padidėjimą.

               (36)

               Daugelio suinteresuotųjų šalių teigimu reikėtų įvertinti visų priemonių poveikį Bendrijos pramonei, atsižvelgiant į pavojų, kad DVD+/-R paklausa bet kokiu atveju sumažės, o padidės tokių atmintinės laikmenų prekių, kaip, pvz., standieji diskai ir kištukinės atmintys, paklausa. Iš tiesų tyrimu įrodyta, kad technologija atmintinės laikmenų prekių rinkoje vystoma sparčiai ir kad naujos atmintinės laikmenų prekės yra pranašesnės tuo, kad jų atmintinės talpa yra didesnė, o, pvz., kištukinės atminties, kaip prekės dydis yra mažas.

               (37)

               Vėliau buvo teigiama, kad tokia Bendrijos pramonės padėtis būtų tam tikrų svarbiausių eksportuojančių gamintojų, kurie toliau vykdytų mažesnių už sąnaudas kainų strategiją, tokiu būdu neleisdami Bendrijai įgyti didelės rinkos dalies, netinkamo poelgio rezultatas. Visų pirma reikia pažymėti, kad panašaus sprendimo arba tyrimo dėl piktnaudžiavimo dominuojančia padėtimi pagal ES konkurencijos taisykles nėra ir kad skundo pateikėjas niekada nesirėmė atitinkamu nacionalinių konkurencijos taisyklių sprendimu. Antra, tyrimu parodyta, kad yra didelis ūkio subjektų, veikiančių aptariamos prekės Europos ir pasaulio rinkoje, skaičius. Remiantis šiuo tyrimu, nė vienas ūkio subjektas (vienas arba bendrai) neužima tokios didelės rinkos dalies, kad būtų dominuojančioje padėtyje. Be to, nebuvo pateikta, kad nors viena iš bendrovių turėtų tokį ekonominį pajėgumą, kad kliudytų veiksmingai konkurencijai. Trečia, nenurodoma apie jokius didelius eksportuotojų nuostolius, kuriuos jie patyrė vykdydami pardavimo mažesnėmis už sąnaudas kainomis strategiją. Todėl teiginys buvo atmestas.

               (38)

               Be to, nors pagrindinio reglamento 21 straipsnyje nurodoma, kad reikia atkreipti ypatingą dėmesį siekiant ištaisyti žalingo dempingo sukeliamą prekybos iškraipymą ir atkurti veiksmingą konkurenciją, šią nuostatą pagal pirmiau minėtą straipsnį reikėtų suvokti Bendrijos interesų kontekste. Taigi, priemonių įvedimo arba ne poveikis visoms susijusioms šalims turi būti ištirtas ir subalansuotas. Šiuo aspektu reikėtų pažymėti, kad pasaulio rinkoje ir tam tikru lygiu Bendrijos rinkoje yra daug kitų konkuruojančių eksportuotojų ir gamintojų. Net vidutinės trukmės laikotarpiu nepanašu, kad Bendrijos pramonė visiškai pasinaudotų galimomis priemonėmis, atsižvelgiant į tai, kad tikimasi, jog kitos trečiosios šalys atitinkamai padidintų savo dalį Bendrijos rinkoje.

               (39)

               Atsižvelgiant į atitinkamą DVD+/-R rinkos brandumą, Bendrijos pramonės ketinimas per trumpą arba vidutinį laikotarpį tapti pagrindine jos dalyve atrodytų gana menkas, ypač kalbant apie rinkos dalį, gamybos pajėgumus arba technologiją, jeigu būtų įvestos priemonės. Priešingu atveju, priemonių įvedimas būtų susijęs su beveik 90 % ES svarstomosios prekės vartojimo ir būtų nuostolingas importuotojams, platintojams, mažmenininkams ir vartotojams. Tokiomis aplinkybėmis, antidempingo priemonių įvedimas būtų neproporcingas.

               (40)

               Remiantis pirmiau nurodytais faktais galima daryti išvadą, kad įvedus priemones neigiamas poveikis būtų padarytas importuotojams, platintojams, mažmenininkams ir svarstomosios prekės vartotojams ir nepanašu, kad Bendrijos pramonė turėtų didelės naudos. Todėl manoma, kad priemonių įvedimas būtų neproporcingas ir prieštarautų Bendrijos interesams.

         7.   Išvada dėl Bendrijos interesų

               (41)

               Atsižvelgiant į pirmiau pateiktus faktus, daroma išvada, kad yra įtikinamų priežasčių, kad Bendrija neturėtų būti suinteresuota įvesti antidempingo priemonių DVD+/-R importui iš aptariamųjų šalių.

         D.   TYRIMO NUTRAUKIMAS

               (42)

               Tokiomis aplinkybėmis, remiantis Bendrijos interesais reikėtų nutraukti tyrimą dėl DVD+/-R importo iš aptariamųjų šalių.

               (43)

               Skundo pateikėjui ir kitoms suinteresuotosioms šalims buvo pranešta apie pagrindinius faktus ir svarstymus, kuriais remdamasi Komisija ketina nutraukti tyrimą. Vėliau, skundo pateikėjai pateikė savo nuomones, kurios vis dėlto negalėjo pakeisti pirmiau pateiktų išvadų.

         PRIĖMĖ ŠĮ SPRENDIMĄ
   Vienintelis straipsnis
   Antidempingo tyrimas dėl įrašomųjų universaliųjų skaitmeninių (optinių) diskų (DVD+/-R), kurių kilmės šalys yra Kinijos Liaudies Respublika, Honkongas ir Taivanas, ir kurių KN kodas yra ex 8523 90 30 (KN kodas nuo 2006 m. sausio 1 d.), importo yra nutraukiamas.

      Priimta Briuselyje, 2006 m. spalio 20 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  OL C 192, 2005 8 6, p. 12.


title: 2010/292/CFSP: 2010 m. gegužės 18 d. Politinio ir saugumo komiteto sprendimas EUPOL Afghanistan/1/2010 dėl misijos EUPOL Afghanistan vadovo skyrimo ad interim

text:
21.5.2010

               LT

               Europos Sąjungos oficialusis leidinys

               L 125/52

         POLITINIO IR SAUGUMO KOMITETO SPRENDIMAS EUPOL AFGHANISTAN/1/2010
   2010 m. gegužės 18 d.
   dėl misijos EUPOL Afghanistan vadovo skyrimo ad interim

   (2010/292/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2010 m. gegužės 18 d. Tarybos sprendimą 2010/279/BUSP dėl Europos Sąjungos policijos misijos Afganistane (EUPOL Afghanistan) (1), ypač į jo 10 straipsnio 1 dalį,
   kadangi:

               (1)

               Pagal sprendimo 2010/279/BUSP 10 straipsnio 1 dalį Taryba įgaliojo Politinį ir saugumo komitetą pagal Sutarties 38 straipsnį priimti atitinkamus sprendimus EUPOL Afghanistan misijos politinės kontrolės ir strateginio vadovavimo jai tikslais, įskaitant sprendimą dėl misijos vadovo skyrimo.

               (2)

               Sąjungos vyriausiasis įgaliotinis užsienio reikalams ir saugumo politikai pasiūlė ad interim misijos vadovu skirti dabartinį misijos vadovo pavaduotoją vyriausiąjį inspektorių Nigel THOMAS nuo 2010 m. gegužės 31 d. iki tol, kol bus paskirtas naujas misijos vadovas,

         PRIĖMĖ ŠĮ SPRENDIMĄ:
   1 straipsnis
   Vyriausiasis inspektorius Nigel THOMAS skiriamas Europos Sąjungos policijos misijos Afganistane misijos vadovu nuo 2010 m. gegužės 31 d. iki tol, kol bus paskirtas naujas misijos vadovas.
   2 straipsnis
   Šis sprendimas įsigalioja jo priėmimo dieną.
   Jis taikomas iki tol, kol bus paskirtas naujas misijos vadovas.

      Priimta Briuselyje 2010 m. gegužės 18 d.

            Politinio ir saugumo komiteto vardu

            Pirmininkas

         C. FERNÁNDEZ-ARIAS

      (1)  OL L 123, 2010 5 19, p. 4.


title: 1992 m. gruodžio 14 d. Tarybos sprendimas dėl Europos konvencijos dėl ūkinės paskirties gyvūnų apsaugos pakeitimų protokolo sudarymo

text:
Svarbus teisinis pranešimas

|

31992D0583

Oficialusis leidinys L 395 , 31/12/1992 p. 0021 - 0024 specialusis leidimas suomių kalba: skyrius 3 tomas 47 p. 0133  specialusis leidimas švedų kalba: skyrius 3 tomas 47 p. 0133

		Tarybos sprendimas1992 m. gruodžio 14 d.dėl Europos konvencijos dėl ūkinės paskirties gyvūnų apsaugos pakeitimų protokolo sudarymo(92/583/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 43 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi sprendimu 78/923/EEB [3] Bendrija patvirtino Europos konvenciją dėl ūkinės paskirties gyvūnų apsaugos, toliau – Konvencija; kadangi Bendrija deponavo prisijungimo dokumentą;kadangi Europos Tarybos Ministrų komitetas 1991 m. lapkričio 15 d. priėmė Europos konvencijos pakeitimų protokolą, kad būtų atsižvelgta į technikos ir mokslo raidą gyvulininkystės srityje;kadangi dėl nacionalinių ūkinės paskirties gyvūnų apsaugos įstatymų skirtumų gali susidaryti nevienodos konkurencijos sąlygos, o tai gali turėti netiesioginės įtakos deramam bendrosios rinkos veikimui;kadangi Konvencija apima klausimus, priklausančius bendros žemės ūkio politikos taikymo sričiai;kadangi tokiu būdu Bendrijos dalyvavimas padeda pasiekti jos tikslus;kadangi dėl to pakeitimų protokolas turėtų būti patvirtintas,NUSPRENDĖ:1 straipsnisBendrijos vardu patvirtinamas Europos konvencijos dėl ūkinės paskirties gyvūnų apsaugos pakeitimų protokolas.Protokolo tekstas pridedamas prie šio sprendimo.2 straipsnisTarybos pirmininkas pagal Pakeitimų protokolo 6 straipsnio 4 dalį deponuoja patvirtinimo dokumentą.Priimta Briuselyje, 1992 m. gruodžio 14 d.Tarybos varduPirmininkasJ. Gummer[1] OL C 337, 1992 12 21.[2] OL C 332, 1992 12 16, p. 24.[3] OL L 323, 1978 11 17, p. 12.--------------------------------------------------PROTOCOL OF AMENDMENT TO THE EUROPEAN CONVENTION FOR THE PROTECTION OF ANIMALS KEPT FOR FARMING PURPOSESPROTOCOLE D'AMENDEMENT A LA CONVENTION EUROPEENNE SUR LA PROTECTION DES ANIMAUX DANS LES ELEVAGES J. GUMMER+++++ TIFF ++++++++++ TIFF ++++++++++ TIFF +++++--------------------------------------------------


title: 2006 m. lapkričio 30 d. Tarybos sprendimas 2006/866/BUSP, pratęsiantis Europos Sąjungos stebėjimo misijos (ESSM) vadovo mandatą

text:
1.12.2006

               LT

               Europos Sąjungos oficialusis leidinys

               L 335/47

      TARYBOS SPRENDIMAS 2006/866/BUSP
   2006 m. lapkričio 30 d.
   pratęsiantis Europos Sąjungos stebėjimo misijos (ESSM) vadovo mandatą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 23 straipsnio 2 dalį,
   atsižvelgdama į 2002 m. lapkričio 25 d. Tarybos bendruosius veiksmus 2002/921/BUSP, pratęsiančius Europos Sąjungos stebėjimo misijos mandatą (1), ypač į jų 5 straipsnio 1 dalį,
   kadangi:

               (1)

               2005 m. lapkričio 21 d. Taryba priėmė Sprendimą 2005/808/BUSP (2), pratęsiantį Europos Sąjungos stebėjimo misijos (ESSM) vadovės Maryse DAVIET mandatą. Vadovaujantis šiuo sprendimu jos mandato galiojimas baigiasi 2006 m. gruodžio 31 d.

               (2)

               2006 m. lapkričio 30 d. Taryba priėmė Bendruosius veiksmus 2006/867/BUSP, pratęsiančius ir iš dalies keičiančius Europos Sąjungos stebėjimo misijos (ESSM) mandatą iki 2007 m. gruodžio 31 d.

               (3)

               Todėl ESSM vadovės mandatas taip pat turėtų būti pratęstas,

         NUSPRENDĖ:
   1 straipsnis
   ESSM vadovės Maryse DAVIET mandatas pratęsiamas iki 2007 m. gruodžio 31 d.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. lapkričio 30 d.

            Tarybos vardu

            Pirmininkė

         L. HYSSÄLÄ

      (1)  OL L 321, 2002 11 26, p. 51. Bendrieji veiksmai su paskutiniais pakeitimais, padarytais Bendraisiais veiksmais 2005/807/BUSP (OL L 303, 2005 11 22, p. 61).

      (2)  OL L 303, 2005 11 22, p. 62.


title: 2012/199/ES: 2012 m. vasario 29 d. Europos Komisijos Pirmininko sprendimas dėl bylas nagrinėjančio pareigūno funkcijų ir įgaliojimų atliekant tam tikrus prekybos tyrimus

text:
19.4.2012

               LT

               Europos Sąjungos oficialusis leidinys

               L 107/5

         EUROPOS KOMISIJOS PIRMININKO SPRENDIMAS
   2012 m. vasario 29 d.
   dėl bylas nagrinėjančio pareigūno funkcijų ir įgaliojimų atliekant tam tikrus prekybos tyrimus
   (2012/199/ES)
   EUROPOS KOMISIJOS PIRMININKAS,
   atsižvelgdamas į Europos Sąjungos sutartį,
   atsižvelgdamas į Sutartį dėl Europos Sąjungos veikimo,
   atsižvelgdamas į Komisijos darbo tvarkos taisykles (1), ypač į jų 22 straipsnį,
   kadangi:

               (1)

               teisė į gerą administravimą yra Europos Sąjungos teisėje įtvirtintas principas, apimantis suinteresuotųjų šalių, dalyvaujančių administraciniame tyrime, kurio rezultatai gali turėti poveikio jų interesams, procedūrines teises;

               (2)

               šis Europos Sąjungos teisės principas yra nustatytas Europos Sąjungos pagrindinių teisių chartijos (2) 41 straipsnyje. Chartijos 41 straipsnio 1 ir 2 dalyse nustatytos teisės, kurias turi asmuo, kurio interesams įtakos turi prekybos tyrimas, taip pat yra specialiai nustatytos arba turėtų būti taikomos (nes jos yra bendrasis teisės principas) 2009 m. lapkričio 30 d. Tarybos reglamente (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (3), 2009 m. birželio 11 d. Tarybos reglamente (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (4), 2009 m. vasario 26 d. Tarybos reglamente (EB) Nr. 260/2009 dėl bendrų importo taisyklių (5), 2009 m. liepos 7 d. Tarybos reglamente (EB) Nr. 625/2009 dėl bendrų importo iš tam tikrų trečiųjų šalių taisyklių (6), 1994 m. gruodžio 22 d. Tarybos reglamente (EB) Nr. 3286/94, nustatančiame Bendrijos procedūras bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Bendrijos teisių įgyvendinimą (7), 1996 m. sausio 29 d. Tarybos reglamente (EB) Nr. 385/96 dėl apsaugos nuo žalingo laivų įkainojimo (8), 2004 m. balandžio 21 d. Europos Parlamento ir Tarybos reglamente (EB) Nr. 868/2004 dėl apsaugos nuo subsidijavimo ir nesąžiningos kainų nustatymo veiklos, darančių žalą Bendrijos oro vežėjams, teikiantiems oro susisiekimo paslaugas iš šalių, kurios nėra Europos bendrijos narės (9), 2008 m. liepos 22 d. Tarybos reglamente (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d., iš dalies keičiančiame Reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007 (10), 2001 m. liepos 23 d. Tarybos reglamente (EB) Nr. 1515/2001 dėl priemonių, kurių gali imtis Bendrija remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (11), ir 2003 m. kovo 3 d. Tarybos reglamente (EB) Nr. 427/2003 dėl pereinamojo laikotarpio apsaugos mechanizmo tam tikrų Kinijos Liaudies Respublikos kilmės prekių importui ir iš dalies keičiančiame Reglamentą (EB) Nr. 519/94 dėl bendrų importo iš tam tikrų trečiųjų šalių taisyklių (12);

               (3)

               nuo 2007 m. sausio 1 d. Komisijos prekybos generalinio direktorato pareigūnui, turinčiam patirties prekybos apsaugos priemonių srityje (vadinamajam bylas nagrinėjančiam pareigūnui) pavesta užtikrinti veiksmingą suinteresuotųjų šalių procedūrinių teisių įgyvendinimą ir tai, kad minėtuose reglamentuose numatyti prekybos tyrimai būtų atliekami nešališkai, teisingai ir per pagrįstą laiką;

               (4)

               kad būtų sustiprintas bylas nagrinėjančio pareigūno vaidmuo ir padidintas atitinkamų tyrimų skaidrumas bei procedūrų teisingumas, tikslinga sustiprinti šio pareigūno pareigybę Komisijoje ir nustatyti jo įgaliojimus;

               (5)

               šios pareigos turėtų būti pavestos nepriklausomam asmeniui, turinčiam patirties prekybos tyrimų srityje. Bylas nagrinėjantį pareigūną turėtų skirti Komisija vadovaudamasi Sąjungos pareigūnų tarnybos nuostatuose ir kitų tarnautojų įdarbinimo sąlygose nustatytomis taisyklėmis;

               (6)

               siekiant užtikrinti bylas nagrinėjančio pareigūno nepriklausomumą, administraciniais tikslais jis turėtų būti priskirtas prie Komisijos nario, atsakingo už prekybos politiką;

               (7)

               pagrindinės šiame sprendime nustatomos bylas nagrinėjančio pareigūno funkcijos – patarti už prekybos politiką atsakingam Komisijos nariui ir Prekybos GD generaliniam direktoriui, užtikrinti procedūrines teises, leisti susipažinti su byla; spręsti, ar dokumentas laikytinas konfidencialiu, peržiūrėti administracijos poziciją dėl terminų pratęsimo. Bylas nagrinėjantis pareigūnas turėtų stengtis užtikrinti, kad rengiant Komisijos teisės aktų projektus būtų tinkamai įvertinti visi susiję faktai, neatsižvelgiant į tai, ar jie yra palankūs susijusioms šalims, ar ne;

               (8)

               siekiant pagerinti suinteresuotųjų šalių procedūrinių teisių įgyvendinimo procedūrines garantijas, būtina nustatyti klausymų rūšis ir klausymų, kuriuose dalyvauja bylas nagrinėjantis pareigūnas, organizavimo, vedimo ir paskesnių veiksmų taisykles;

               (9)

               bylas nagrinėjančio pareigūno įgaliojimas spręsti dėl klausimų, susijusių su galimybe susipažinti su byla, konfidencialumu ir terminais, turėtų suteikti prekybos tyrime dalyvaujančioms šalims papildomą procedūrinę garantiją, laikantis tyrimui atlikti skirtų terminų;

               (10)

               ataskaitomis turėtų būti užtikrinta, kad sprendimus priimančių asmenų dėmesys bus atkreiptas į pagrindinius bylas nagrinėjančio pareigūno nagrinėtus klausimus ir svarbiausias jo rekomendacijas, ir taip suteikta papildoma garantija, kad yra gerbiamos šalių, kurioms poveikio turi prekybos tyrimas, teisės. Taip pat turėtų būti rengiamos metinės ataskaitos, kuriomis ES valstybės narės, Europos Parlamentas ir visuomenė būtų supažindinti su bylas nagrinėjančio pareigūno veikla;

               (11)

               kai atskleidžiama fizinių asmenų informacija, ypatingas dėmesys turėtų būti atkreiptas į 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (13);

               (12)

               šis sprendimas neturėtų pažeisti bendrųjų taisyklių dėl leidimo arba draudimo susipažinti su Komisijos dokumentais,

         PRIĖMĖ ŠĮ SPRENDIMĄ:
   1 straipsnis
   Bylas nagrinėjantis pareigūnas
   1.   Komisijoje įsteigiama speciali prekybos tyrimų bylas nagrinėjančio pareigūno pareigybė.
   2.   Bylas nagrinėjančio pareigūno užduotis – užtikrinti, kad būtų veiksmingai įgyvendinamos suinteresuotųjų šalių procedūrinės teisės, numatytos toliau išvardytuose reglamentuose (toliau – pagrindiniai reglamentai), ir kad prekybos tyrimai pagal tuos reglamentus būtų atliekami nešališkai, teisingai ir per pagrįstą laiką. Pagrindiniai reglamentai:

               a)

               Reglamentas (EB) Nr. 1225/2009, ypač jo 5 straipsnio 10 ir 11 dalys, 6 straipsnio 5, 6, 7 ir 8 dalys, 8 straipsnio 3, 4 ir 9 dalys ir 18, 19, 20 bei 21 straipsniai;

               b)

               Reglamentas (EB) Nr. 597/2009, ypač jo 10 straipsnio 12 ir 13 dalys, 11 straipsnio 5, 6, 7, 8 ir 10 dalys, 13 straipsnio 3, 4 ir 9 dalys ir 28, 29, 30 bei 31 straipsniai;

               c)

               Reglamentas (EB) Nr. 260/2009, ypač jo 6 ir 9 straipsniai;

               d)

               Reglamentas (EB) Nr. 625/2009, ypač jo 5 ir 7 straipsniai;

               e)

               Reglamentas (EB) Nr. 3286/94, ypač jo 8 ir 9 straipsniai;

               f)

               Reglamentas (EB) Nr. 385/96, ypač jo 5 straipsnio 12 ir 13 dalys, 6 straipsnio 5, 6, 7 ir 8 dalys ir 12, 13 bei 14 straipsniai;

               g)

               Reglamentas (EB) Nr. 868/2004, ypač jo 7 ir 8 straipsniai;

               h)

               Reglamentas (EB) Nr. 732/2008, ypač jo 18, 19 ir 20 straipsniai;

               i)

               Reglamentas (EB) Nr. 1515/2001, ypač jo 1 straipsnio 2 dalis ir 2 straipsnio 2 dalis;

               j)

               Reglamentas (EB) Nr. 427/2003, ypač jo 5 straipsnio 5 dalis, 6 straipsnio 4, 5 ir 6 dalys, 17 straipsnio 2 ir 3 dalys ir 18 straipsnis.

         2 straipsnis
   Apibrėžtys
   Šiame sprendime vartojamų terminų apibrėžtys:
   a)   prekybos tyrimas– bet koks tyrimas ar administracinė procedūra, kurią Komisijos tarnybos atlieka pagal bet kurį iš pagrindinių reglamentų;
   b)   suinteresuotoji šalis– bet kuris asmuo, kurio interesams poveikio turi prekybos tyrimas, kaip apibrėžta taikytiname pagrindiniame reglamente;
   c)   suinteresuotųjų šalių teisės– procedūrinės teisės ir kiekvieno asmens teisė, kad atliekant prekybos tyrimą su juo susiję klausimai būtų sprendžiami nešališkai, teisingai ir per pagrįstą laiką.
   3 straipsnis
   Skyrimas į pareigas, atšaukimas iš pareigų ir pavadavimas
   1.   Bylas nagrinėjantį pareigūną skiria Komisija vadovaudamasi Europos Bendrijų pareigūnų tarnybos nuostatuose ir kitų tarnautojų įdarbinimo sąlygose nustatytomis taisyklėmis.
   2.   Bylas nagrinėjančio pareigūno paskyrimas skelbiamas Europos Sąjungos oficialiajame leidinyje. Dėl bylas nagrinėjančio pareigūno pareigų sustabdymo, atšaukimo iš pareigų ar perkėlimo į kitas pareigas taikant bet kurią procedūrą Komisija priima motyvuotą sprendimą. Tas sprendimas skelbiamas Europos Sąjungos oficialiajame leidinyje.
   3.   Bylas nagrinėjantis pareigūnas administraciniais tikslais priskiriamas prie Komisijos nario, atsakingo už prekybos politiką.
   4.   Jeigu bylas nagrinėjantis pareigūnas negali eiti pareigų, už prekybos politiką atsakingas Komisijos narys, pasikonsultavęs, jei įmanoma, su bylas nagrinėjančiu pareigūnu, bylas nagrinėjančio pareigūno funkcijoms atlikti paskiria kitą pareigūną, kuris turi pakankamai patirties prekybos tyrimų srityje ir nedalyvauja atitinkamoje byloje.
   4 straipsnis
   Bylas nagrinėjančio pareigūno įsitraukimo į tyrimą principai
   1.   Eidamas savo pareigas bylas nagrinėjantis pareigūnas veikia nepriklausomai. Vykdydamas savo užduotis bylas nagrinėjantis pareigūnas nesivadovauja kitų asmenų nurodymais.
   2.   Eidamas savo pareigas bylas nagrinėjantis pareigūnas atsižvelgia į tai, kad pagrindinius reglamentus būtina veiksmingai taikyti pagal galiojančius Sąjungos teisės aktus ir Europos Sąjungos Teisingumo Teismo nustatytus principus.
   3.   Eidamas savo pareigas bylas nagrinėjantis pareigūnas turi teisę bet kuriuo tyrimo etapu be apribojimų ir be nepagrįsto vilkinimo susipažinti su visais tyrimo bylos dokumentais.
   4.   Bylas nagrinėjantis pareigūnas priima šiame sprendime numatytus sprendimus ir gali teikti rekomendacijas už tyrimą atsakingoms Komisijos tarnyboms dėl bet kokio klausimo, susijusio su suinteresuotųjų šalių, pageidavusių jo įsitraukimo, teisėmis. Bylas nagrinėjantis pareigūnas stengiasi užtikrinti, kad rengiant Komisijos teisės aktų projektus būtų tinkamai įvertinti visi susiję faktai, neatsižvelgiant į tai, ar jie yra palankūs susijusioms šalims, ar ne.
   5.   Atsakingasis direktorius arba jo atstovas bylas nagrinėjantį pareigūną nuolat informuoja apie tyrimo, į kurį įsitraukė ir bylas nagrinėjantis pareigūnas, raidą, kol Komisija arba Taryba, kaip taikytina, priims galutinį teisės aktą. Bylas nagrinėjančiam pareigūnui neatidėliotinai pranešami visi esminiai Komisijos pozicijos pakeitimai galutiniame prekybos tyrimo etape, kad būtų galima įvertinti bet kokį galimą poveikį suinteresuotųjų šalių interesams.
   6.   Bylas nagrinėjantis pareigūnas pataria už prekybos politiką atsakingam Komisijos nariui ir, jei tinkama, Prekybos GD generaliniam direktoriui dėl tolesnių, su jo rekomendacijomis susijusių veiksmų, ir, jei reikia, dėl galimų teisės gynimo priemonių.
   7.   Atsakingasis direktorius konsultuojasi su bylas nagrinėjančiu pareigūnu dėl politikos keitimo ar atnaujinimo, susijusio su procedūriniais dalykais ir materialiniais klausimais, turinčiais poveikio suinteresuotųjų šalių teisėms, kaip apibrėžta šio sprendimo 2 straipsnyje. Su bylas nagrinėjančiu pareigūnu galima konsultuotis bet kuriuo kitu klausimu, susijusiu su prekybos tyrimu.
   8.   Bylas nagrinėjantis pareigūnas gali, jei reikia, už prekybos politiką atsakingam Komisijos nariui ir Prekybos GD generaliniam direktoriui teikti pastabas ir rekomendacijas dėl bet kokio klausimo, susijusio su prekybos tyrimu.
   5 straipsnis
   Bylas nagrinėjančio pareigūno įsitraukimo į tyrimą sąlygos, terminai ir informavimas
   1.   Bylas nagrinėjantis pareigūnas įsitraukia į tyrimą, jei to prašo suinteresuotosios šalys, už prekybos politiką atsakingas Komisijos narys, Prekybos GD generalinis direktorius, už prekybos tyrimą atsakingas direktorius ar jo atstovas arba kitų tarnybų, su kuriomis konsultuotasi dėl prekybos tyrimo, direktorius.
   2.   Bylas nagrinėjantis pareigūnas gali įsitraukti į prekybos tyrimą bet kuriuo tyrimo etapu, deramai atsižvelgdamas į tokiam tyrimui atlikti skirtą terminą.
   3.   Bylas nagrinėjantis pareigūnas laikosi pagrindiniuose reglamentuose prekybos tyrimams nustatytų terminų.
   4.   Prie kiekvieno galutinio teisės akto arba Komisijos pasiūlymo pridedamas bylas nagrinėjančio pareigūno pareiškimas, kuriame nurodoma, ar jis įsitraukė į atitinkamą tyrimą, ir tokio įsitraukimo pobūdis.
   6 straipsnis
   Klausymai
   1.   Bylas nagrinėjantis pareigūnas gali, jei prašoma, arba pagrindiniuose reglamentuose nurodytais atvejais ir sąlygomis surengti dviejų rūšių klausymus: atskiros suinteresuotosios šalies arba suinteresuotųjų šalių, kurių interesai panašūs, grupės ir už tyrimą atsakingų Komisijos tarnybų klausymus ir suinteresuotųjų šalių, kurių interesai skiriasi, klausymus.
   2.   Klausyme gali būti nagrinėjamas bet koks klausimas, kuris iškyla bet kuriuo prekybos tyrimo metu ir gali turėti poveikio suinteresuotųjų šalių teisėms.
   3.   Klausyme dalyvauti pakviesti fiziniai asmenys atvyksta asmeniškai arba jiems atstovauja teisinis atstovas. Klausyme dalyvauti pakviestiems juridiniams asmenims atstovauja tinkamai įgaliotas nuolatinis darbuotojas.
   4.   Klausyme, kurį surengia bylas nagrinėjantis pareigūnas, dalyvauti pakviestiems fiziniams arba juridiniams asmenims gali padėti teisinis patarėjas arba kitas kvalifikuotas asmuo, kuris nėra nuolatinis jų darbuotojas ir kurio dalyvavimui pritaria bylas nagrinėjantis pareigūnas.
   5.   Šiuo straipsniu nepažeidžiama teisė į klausymą pagal pagrindinius reglamentus.
   7 straipsnis
   Klausymai, kuriuose dalyvauja atskira suinteresuotoji šalis arba suinteresuotųjų šalių, kurių interesai panašūs, grupė
   1.   Bylas nagrinėjantis pareigūnas gali surengti atskiros suinteresuotosios šalies arba panašius interesus turinčių suinteresuotųjų šalių grupės bei už tyrimą atsakingų Komisijos tarnybų ir, jei reikia, kitų tarnybų klausymus ir juos vesti, jeigu to motyvuotai prašo minėta suinteresuotoji šalis ar panašius interesus turinčių suinteresuotųjų šalių grupė.
   2.   Surengti panašius interesus turinčių suinteresuotųjų šalių grupės klausymą dėl konkretaus klausimo gali paprašyti atskira suinteresuotoji šalis, ir toks klausymas surengiamas, jeigu dalyvauti jame sutinka bent dar viena panašius interesus turinti suinteresuotoji šalis.
   8 straipsnis
   Suinteresuotųjų šalių, kurių interesai skiriasi, klausymai
   1.   Suinteresuotųjų šalių, kurių interesai skiriasi, klausymas, kuriam pirmininkauja bylas nagrinėjantis pareigūnas, gali būti surengtas, kad šalys galėtų pareikšti skirtingą požiūrį ir pateikti paneigiančių argumentų. Laikotarpis, per kurį toks klausymas turėtų būti surengtas, nurodomas prekybos tyrimo iniciavimo pranešime.
   2.   Suinteresuotųjų šalių, kurių interesai skiriasi, klausymas gali būti surengtas atliekant kiekvieną prekybos apsaugos tyrimą po to, kai išklausomos už tyrimą atsakingos Komisijos tarnybos.
   3.   Surengti suinteresuotųjų šalių, kurių interesai skiriasi, klausymą dėl konkretaus klausimo taip pat gali paprašyti atskira suinteresuotoji šalis, ir toks klausymas surengiamas, jeigu jame dalyvauti sutinka bent viena kita suinteresuotoji šalis, kurios interesai skiriasi.
   4.   Klausyme dalyvauja už tyrimą atsakingos Komisijos tarnybos ir, jei reikia, kitos tarnybos.
   5.   Bet kuriame suinteresuotųjų šalių, kurių interesai skiriasi, klausyme kaip stebėtojai gali dalyvauti kompetentingi valstybių narių atstovai.
   9 straipsnis
   Klausymų rengimas
   1.   Bylas nagrinėjantis pareigūnas, pasitaręs su atsakinguoju direktoriumi arba jo atstovu, nustato klausymo datą, trukmę ir vietą. Jeigu suinteresuotosios šalys arba Komisijos tarnybos prašo atidėti klausymą, dėl to sprendžia bylas nagrinėjantis pareigūnas.
   2.   Jei tinkama, bylas nagrinėjantis pareigūnas gali surengti parengiamąjį susitikimą su suinteresuotosiomis šalimis arba su už tyrimą atsakingomis Komisijos tarnybomis ir kitomis tarnybomis, kad nustatytų ir išsiaiškintų, kiek įmanoma, visus faktinius ar teisinius klausimus, kuriuos reikėtų išspręsti per klausymą. Šiuo tikslu bylas nagrinėjantis pareigūnas gali paprašyti, kad klausymo dalyviai pateiktų bet kokios klausymui parengti būtinos informacijos.
   3.   Bylas nagrinėjantis pareigūnas parengia kiekvieno klausymo darbotvarkę ir ją prieš klausymą pateikia visiems klausymo dalyviams.
   4.   Bylas nagrinėjantis pareigūnas gali per pagrįstą laiką po pastabų dėl atskleistų faktų pateikimo termino prieš klausymą paraginti šalių klausymo dalyvius pateikti klausimus dėl kitų suinteresuotųjų šalių pateiktos informacijos.
   5.   Jeigu tinkama, bylas nagrinėjantis pareigūnas, atsižvelgdamas į būtinybę užtikrinti, kad šalių klausymui būtų tinkamai pasirengta ir ypač į tai, kad būtų kiek galima labiau išsiaiškinti faktiniai klausimai, gali, išklausęs atsakingojo direktoriaus ar jo atstovo, klausyme dalyvauti pakviestoms šalims iš anksto pateikti klausimų, dėl kurių jis pageidauja išgirsti šalių nuomonę, sąrašą.
   6.   Bylas nagrinėjantis pareigūnas taip pat gali paprašyti iš anksto raštu išdėstyti teiginių, kuriuos klausymo dalyviai ketina išsakyti per klausymą, esmę.
   7.   Bylas nagrinėjantis pareigūnas dalyvauti klausyme gali pakviesti išorės ekspertus. Suinteresuotosios šalys ir Komisijos tarnybos gali prašyti, kad bylas nagrinėjantis pareigūnas leistų klausyme dalyvauti išorės ekspertams. Dėl tokių prašymų sprendžia bylas nagrinėjantis pareigūnas. Dalyvauti klausyme pakviesti išorės ekspertai privalo pasirašyti susitarimą dėl konfidencialumo.
   8.   Išorės ekspertai gali būti paprašyti pateikti bet kokią susijusią analizę, ataskaitas ar leidinius, kurie pridedami prie bylos ir prieš klausymą, jei įmanoma, pateikiami visiems dalyviams.
   10 straipsnis
   Klausymų vedimas
   1.   Visa atsakomybė už klausymo vedimą tenka bylas nagrinėjančiam pareigūnui. Kad padėtų užtikrinti paties klausymo ir bet kurio paskesnio sprendimo teisingumą, bylas nagrinėjantis pareigūnas užtikrina, kad klausymas vyktų tinkamai.
   2.   Klausymai nėra vieši. Bylas nagrinėjantis pareigūnas nusprendžia, kuriuos asmenis reikėtų išklausyti suinteresuotosios šalies vardu, ir ar susiję asmenys turėtų būti išklausomi atskirai, ar dalyvaujant kitiems į klausymą pakviestiems asmenims. Tokiu atveju atsižvelgiama į teisėtą suinteresuotųjų šalių interesą saugoti savo verslo paslaptis ir kitą konfidencialią informaciją.
   3.   Bylas nagrinėjantis pareigūnas gali dalyviams leisti per klausymą užduoti klausimus ir į juos atsakyti.
   4.   Jeigu bylas nagrinėjantis pareigūnas dalyvauti klausyme leidžia išorės ekspertams, jis užtikrina, kad šie ekspertai turėtų galimybę išsakyti savo nuomonę ir atsakyti į kitų klausymo dalyvių klausimus.
   5.   Atsižvelgdamas į būtinybę užtikrinti suinteresuotųjų šalių teisę būti išklausytoms, bylas nagrinėjantis pareigūnas, pasitaręs su atsakinguoju direktoriumi arba su jo atstovu, gali, jeigu tinkama, po klausymo suinteresuotosioms šalims suteikti galimybę raštu pateikti papildomų paaiškinimų. Bylas nagrinėjantis pareigūnas nustato terminą, iki kurio galima pateikti papildomus paaiškinimus. Į rašytines pastabas, gautas po minėto termino, neatsižvelgiama.
   11 straipsnis
   Veiksmai po klausymų
   1.   Bylas nagrinėjantis pareigūnas parengia klausymo stenogramą arba informatyvią santrauką;

               a)

               suinteresuotųjų šalių, kurių interesai skiriasi, klausymo stenograma arba informatyvi santrauka pateikiama visiems klausymo dalyviams ir pridedama prie bylos, su kuria suinteresuotosios šalys gali susipažinti;

               b)

               atskiros suinteresuotosios šalies arba suinteresuotųjų šalių, kurių interesai panašūs, grupės ir Komisijos tarnybų klausymo stenograma arba informatyvi santrauka pateikiama visiems klausymo dalyviams. Šie dalyviai gali pateikti pagrįstą prašymą tam tikrą stenogramos ar santraukos informaciją laikyti konfidencialia. Bylas nagrinėjantis pareigūnas dėl tokių prašymų sprendžia išklausęs už tyrimą atsakingas Komisijos tarnybas ir, jei reikia, kitas tarnybas. Nekonfidencialus klausymo stenogramos ar santraukos tekstas pridedamas prie bylos, kad suinteresuotosios šalys galėtų su juo susipažinti.

         2.   Vadovaudamasis šio sprendimo 4 straipsnio 4 dalimi, bylas nagrinėjantis pareigūnas gali teikti rekomendacijas už tyrimą atsakingoms Komisijos tarnyboms. Už tyrimą atsakingos Komisijos tarnybos per pagrįstą laiką iki galutinio teisės akto priėmimo praneša bylas nagrinėjančiam pareigūnui, ar atsižvelgė ir kaip atsižvelgė į minėtas rekomendacijas, ir bylas nagrinėjančiam pareigūnui pateikia teisės akto projekto kopiją.
   3.   Kaip numatyta šio sprendimo 18 straipsnyje, bylas nagrinėjantis pareigūnas už prekybos politiką atsakingam Komisijos nariui teikia reguliarias klausymų, kuriuose dalyvavo atskiros šalys arba šalių, kurių interesai panašūs, grupės, ataskaitas, o jų kopijas – Prekybos GD generaliniam direktoriui, išskyrus atvejus, kai už prekybos politiką atsakingam Komisijos nariui arba Prekybos GD generaliniam direktoriui rekomendaciją būtina pateikti nedelsiant.
   4.   Visos rekomendacijos, kurias bylas nagrinėjantis pareigūnas teikia už tyrimą atsakingoms Komisijos tarnyboms, ir ataskaitos bei pastabos, kurias jis teikia už prekybos politiką atsakingam Komisijos nariui ir Prekybos GD generaliniam direktoriui, laikomos konfidencialiais vidaus dokumentais.
   5.   Jeigu surengiamas šalių klausymas, bylas nagrinėjantis pareigūnas raštu parengia suinteresuotųjų šalių teisių įgyvendinimo galutinę ataskaitą. Kol nepriimamas galutinis teisės aktas, bylas nagrinėjantis pareigūnas minėtą ataskaitą gali keisti atsižvelgdamas į teisės akto projekto pakeitimus.
   12 straipsnis
   Galimybė susipažinti su byla
   1.   Šalis, kuri teigia esanti suinteresuotoji šalis, gali prašyti, kad bylas nagrinėjantis pareigūnas persvarstytų už tyrimą atsakingų Komisijos tarnybų atsisakymą per pagrįstą laiką suteikti tai šaliai galimybę susipažinti su byla, su kuria galima susipažinti, arba tam tikru Komisijos turimu dokumentu. Bylas nagrinėjantis pareigūnas išnagrinėja prašymą ir priima sprendimą, ar leisti iš dalies ar visiškai susipažinti su byla ar prašomu dokumentu, ar ne.
   2.   Bylas nagrinėjantis pareigūnas nustato laiką, per kurį už tyrimą atsakingos Komisijos tarnybos turi suteikti minėtą galimybę.
   13 straipsnis
   Konfidencialumas
   1.   Bylas nagrinėjantis pareigūnas laikosi bendrųjų taisyklių, kuriomis reglamentuojamas informacijos, kurią suinteresuotosios šalys pateikia Komisijai administracinių procedūrų tikslais, konfidencialumas.
   2.   Suinteresuotoji šalis arba už tyrimą atsakingos Komisijos tarnybos gali prašyti, kad bylas nagrinėjantis pareigūnas priimtų sprendimą dėl dokumento, kurį turi už tyrimą atsakingos Komisijos tarnybos, konfidencialumo.
   14 straipsnis
   Nekonfidenciali konfidencialios informacijos santrauka
   1.   Suinteresuotoji šalis gali prašyti, kad bylas nagrinėjantis pareigūnas peržiūrėtų už tyrimą atsakingų Komisijos tarnybų vertinimą dėl to, ar per tyrimą pateikta nekonfidenciali konfidencialios informacijos santrauka yra pakankamai išsami, kad būtų galima tinkamai suprasti informacijos, pateiktos kaip konfidenciali informacija, esmę.
   2.   Jeigu už tyrimą atsakingos Komisijos tarnybos ketina neatsižvelgti į dokumentą ar informaciją, kurios informatyvią nekonfidencialią santrauką suinteresuotoji šalis atsisakė pateikti, ta suinteresuotoji šalis gali kreiptis į bylas nagrinėjantį pareigūną, kad šis priimtų sprendimą.
   3.   Bylas nagrinėjantis pareigūnas išnagrinėja prašymą. Jeigu bylas nagrinėjantis pareigūnas mano, kad nekonfidenciali santrauka yra nepakankamai išsami, santrauką pateikusiai suinteresuotajai šaliai jis suteikia galimybę pareikši savo pastabas ir per pagrįstą laiką santrauką pagerinti.
   4.   Jeigu konfidencialią informaciją pateikusi suinteresuotoji šalis pateikia netinkamą tos informacijos santrauką, nepriimtinus motyvus arba nereaguoja, bylas nagrinėjantis pareigūnas priima sprendimą, ar atsižvelgti į konfidencialią informaciją, kurios informatyvi nekonfidenciali santrauka nebuvo pateikta pagal atitinkamas pagrindinių reglamentų nuostatas, ar ne.
   15 straipsnis
   Galimybė susipažinti su konfidencialia informacija, kurios santraukos pateikti nereikia
   Bylas nagrinėjantis pareigūnas suinteresuotosios šalies prašymu gali nagrinėti konfidencialią informaciją, kurios santraukos pateikti nereikia ir su kuria ta šalis neturi galimybės susipažinti, kad patikrintų, kaip už tyrimą atsakingos Komisijos tarnybos naudojo tą informaciją.
   Bylas nagrinėjantis pareigūnas praneša prašymą pateikusiai suinteresuotajai šaliai, ar, kaip jis mano:

               a)

               informacija, su kuria šalis negali susipažinti, yra svarbi tos šalies gynybai ir,

               b)

               jei tinkama, už tyrimą atsakingos tarnybos, nustatydamos faktus ir aplinkybes, kuriais pagrindė savo išvadas, tinkamai perteikė tą informaciją.

         16 straipsnis
   Terminų pratęsimas
   1.   Visos suinteresuotosios šalys prašymus pratęsti ar atidėti klausimyno atsakymų, papildomos informacijos pateikimo, patikrinimų vietoje arba pastabų dėl atskleistų nustatytų faktų pateikimo terminus pirmiausia pateikia už tyrimą atsakingoms Komisijos tarnyboms. Tokie prašymai turi būti pateikti likus pakankamai laiko iki pirminio termino. Jeigu prašymas atmetamas arba jeigu suinteresuotoji šalis mano, kad pratęstas terminas yra per trumpas, ji iki pirminio termino bylas nagrinėjančiam pareigūnui gali pateikti motyvuotą prašymą persvarstyti prašymą. Išklausęs atsakingąjį direktorių arba jo atstovą, bylas nagrinėjantis pareigūnas gali pratęsti terminą arba prašymą atmesti.
   2.   Komisijos tarnybos nesiima veiksmų, kol sprendimo nepriima bylas nagrinėjantis pareigūnas.
   3.   Bylas nagrinėjantis pareigūnas priima sprendimą tinkamai atsižvelgdamas į konkrečias atitinkamo prašymo aplinkybes ir ribotą tyrimui atlikti skirtą laiką.
   17 straipsnis
   Dalyvavimas komitetų posėdžiuose
   Bylas nagrinėjantis pareigūnas gali dalyvauti komitetų posėdžiuose. Jei tinkama, bylas nagrinėjantis pareigūnas gali atsakyti į valstybių narių klausimus, jeigu tie klausimai yra susiję su jo įsitraukimo į tyrimą pobūdžiu.
   18 straipsnis
   Bylas nagrinėjančio pareigūno ataskaitos
   1.   Kiekvienų metų pabaigoje bylas nagrinėjantis pareigūnas parengia metinę ataskaitą. Metinėje ataskaitoje pateikiama informacija apie bylas nagrinėjančio pareigūno įsitraukimo į bylas atvejus, apie jo priimtus sprendimus ir pateiktas rekomendacijas ir rekomendacijas, kaip pagerinti prekybos tyrimus. Ataskaita skiriama už prekybos politiką atsakingam Komisijos nariui. Ataskaitos kopija pateikiama Prekybos GD generaliniam direktoriui ir susijusiems direktoratams.
   2.   Metinių ataskaitų santraukos perduodamos valstybėms narėms ir Europos Parlamentui ir skelbiamos bylas nagrinėjančio pareigūno interneto svetainėje.
   3.   Bylas nagrinėjantis pareigūnas už prekybos politiką atsakingam Komisijos nariui rengia reguliarias ataskaitas, kuriose apibendrina savo veiklą ir iškilusias problemas. Ataskaitose nurodomi pagrindiniai politikos klausimai, bylas nagrinėjančio pareigūno priimti sprendimai, pateiktos rekomendacijos ir tai, kaip į tas rekomendacijas atsižvelgė už tyrimą atsakingos Komisijos tarnybos. Šios ataskaitos kopija skiriama Prekybos GD generaliniam direktoriui.
   4.   Bylas nagrinėjantis pareigūnas praneša apie visus suinteresuotųjų šalių, kurių interesai skiriasi, klausymus ir, vykdydamas patariamąją funkciją, už prekybą atsakingam Komisijos nariui ir Prekybos GD generaliniam direktoriui gali pranešti apie bet kokį kitą klausimą, iškilusį atliekant prekybos tyrimą arba kitaip svarbų veiksmingam Europos Sąjungos teisės principų taikymui atliekant prekybos tyrimus.
   5.   Galutinė bylas nagrinėjančio pareigūno šalių klausymų ataskaita pateikiama už prekybos politiką atsakingam Komisijos nariui, Prekybos GD generaliniam direktoriui ir atsakingajam direktoriui. Ji persiunčiama valstybių narių kompetentingiems atstovams ir suinteresuotosioms šalims.
   19 straipsnis
   Pereinamojo laikotarpio nuostatos
   Šis sprendimas taikomas jo įsigaliojimo metu vykstantiems tyrimams, kurių faktai dar galutinai neatskleisti.
   Procedūriniai veiksmai, atlikti iki šio sprendimo įsigaliojimo, galioja toliau.
   20 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2012 m. vasario 29 d.

            Komisijos vardu

            Pirmininkas

         José Manuel BARROSO

      (1)  OL L 55, 2010 3 5, p. 60.

      (2)  OL C 83, 2010 3 30, p. 391.

      (3)  OL L 343, 2009 12 22, p. 51.

      (4)  OL L 188, 2009 7 18, p. 93.

      (5)  OL L 84, 2009 3 31, p. 1.

      (6)  OL L 185, 2009 7 17, p. 1.

      (7)  OL L 349, 1994 12 31, p. 71.

      (8)  OL L 56, 1996 3 6, p. 21.

      (9)  OL L 162, 2004 4 30, p. 1.

      (10)  OL L 211, 2008 8 6, p. 1.

      (11)  OL L 201, 2001 7 26, p. 10.

      (12)  OL L 65, 2003 3 8, p. 1.

      (13)  OL L 8, 2001 1 12, p. 1.


title: 2003 m. birželio 16 d. Tarybos Sprendimas dėl Susitarimo pasikeičiant raštais sudarymo tarp Europos bendrijos ir Norvegijos Karalystės dėl papildomų prekybos lengvatų, taikomų kai kuriems žemės ūkio produktams pagal Europos ekonominės erdvės susitarimo 19 straipsnio nuostatas

text:
Svarbus teisinis pranešimas

|

32003D0465

Oficialusis leidinys L 156 , 25/06/2003 p. 0048 - 0048

		Tarybos Sprendimas2003 m. birželio 16 d.dėl Susitarimo pasikeičiant raštais sudarymo tarp Europos bendrijos ir Norvegijos Karalystės dėl papildomų prekybos lengvatų, taikomų kai kuriems žemės ūkio produktams pagal Europos ekonominės erdvės susitarimo 19 straipsnio nuostatas(2003/465/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač jos 133 straipsnį kartu su 300 straipsnio 2 dalies pirmuoju sakiniu,atsižvelgdama į Komisijos pasiūlymą,kadangi:(1) Europos ekonominės erdvės susitarimo 19 straipsnyje numatyta, kad Susitariančiosios šalys įsipareigoja tęsti savo pastangas siekiant pažangiai liberalizuoti tarpusavio žemės ūkio prekybą.(2) Remdamosi Europos ekonominės erdvės susitarimo 19 straipsnio nuostatomis, 2002 m. Norvegijos Karalystė ir Europos bendrija vedė dvišales derybas dėl prekybos žemės ūkio produktais, kurios buvo sėkmingai baigtos 2002 m. gruodžio 18 d.(3) Minimas Susitarimas pasikeičiant raštais turėtų būti patvirtintas,PRIĖMĖ ŠĮ SPRENDIMĄ:1 straipsnisBendrijos vardu tvirtinamas Europos bendrijos ir Norvegijos Karalystės susitarimas pasikeičiant raštais dėl papildomų prekybos lengvatų, taikomų kai kuriems žemės ūkio produktams pagal Europos ekonominės erdvės susitarimo 19 straipsnį.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį (asmenis), įgaliotą (įgaliotus) pasirašyti Bendriją saistantį susitarimą.Priimta Liuksemburge, 2003 m. birželio 16 d.Tarybos varduPirmininkasG. Papandreou--------------------------------------------------